32000L0005
L 054/42
JURNALUL OFÍCIAL AL UNIUNII EUROPENE
DIRECTIVA 2000/5/CE A COMISIEI
din 25 februarie 2000
de modificare a anexelor C și D la Directiva 92/51/CEE a Consiliului privind cel de-al doilea sistem general de recunoaștere a formării profesionale, de completare a Directivei 89/48/CEE
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 92/51/CEE a Consiliului din 18 iunie 1992 privind cel de-al doilea sistem general de recunoaștere a formării profesionale, de completare a Directivei 89/48/CEE (1), modificată ultima dată de Directiva 97/38/CE a Comisiei (2) și, în special, articolul 15 al celei dintâi,
întrucât:
(1)
Guvernele Regatului Unit și Republicii Austria au prezentat cereri motivate de modificare a anexelor C și D la Directiva 92/51/CEE.
(2)
Formarea „asistenților sociali autorizați - sănătate mentală” și a „consilierilor de proprietate industrială” în Regatul Unit trebuie să fie eliminată din anexa C la Directiva 92/51/CEE: Profesia „asistent social autorizat - sănătate mentală” nu este reglementată în Regatul Unit. Formarea unui „consilier de proprietate industrială” îndeplinește acum definiția din articolul 1, litera (a), primul paragraf, a doua liniuță, punctul (i) din Directiva 92/51/CEE.
(3)
Formarea în Regatul Unit care duce la calificări cum ar fi „tehnician calificat în domeniul gestionării deșeurilor” trebuie să fie inclusă în anexa C la Directiva 92/51/CEE, dacă aceste calificări sunt acreditate în Regatul Unit sub denumirea de „National Vocational Qualifications” la nivelurile 3 și 4.
(4)
Textul de la punctul 5 din anexa C la Directiva 92/51/CEE, în conformitate cu care formările enumerate la acel punct duc la calificări acreditate sub denumirea de „National Vocational Qualifications” (NVQ) sau autorizate ori recunoscute ca echivalente de către National Council for Vocational Qualifications, trebuie să fie modificat. Autorizarea sau recunoașterea ca echivalent nu mai există în Regatul Unit. National Council for Vocational Qualifications a fost înlocuit de către o altă autoritate. Nu se consideră necesar să se specifice autoritatea competentă în directivă.
(5)
Este necesar să se includă în anexa C la Directiva 92/51/CEE formarea de bază specifică introdusă de curând în Austria pentru asistente medicale specializate în pediatrie și psihiatrie. Această formare conferă un nivel de calificare comparabil cu cel al unui curs postliceal menționat la articolul 1 litera (a) primul paragraf a doua liniuță punctul (i) din Directiva 92/51/CEE și la un nivel similar de responsabilitate și activitate.
(6)
Mențiunea privind National Council for Vocational Qualifications trebuie să fie eliminată din anexa D la Directiva 92/51/CEE. Acesta a fost înlocuit de o altă autoritate și nu se consideră necesară specificarea în directivă a autorității competente.
(7)
Măsurile prevăzute în prezenta directivă sunt conforme cu avizul comitetului prevăzut la articolul 15 din Directiva 92/51/CEE,
ADOPTĂ PREZENTA DIRECTIVĂ:
Articolul 1
Anexele C și D la Directiva 92/51/CEE se modifică în conformitate cu anexa la prezenta directivă.
Articolul 2
(1) Statele membre adoptă actele cu putere de lege și actele administrative necesare aducerii la îndeplinire a prezentei directive înainte de data de 27 februarie 2001. Statele membre informează imediat Comisia în acest sens.
Atunci când statele membre adoptă aceste dispoziții, ele conțin o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
(2) Comisiei îi sunt comunicate de statele membre textele principalelor dispoziții de drept intern pe care le adoptă în domeniul reglementat de prezenta directivă.
Articolul 3
Prezenta directivă se adresează statelor membre.
Articolul 4
Prezenta directivă intră în vigoare în ziua următoare datei publicării în Jurnalul Oficial al Comunităților Europene.
Adoptată la Bruxelles, 25 februarie 2000.